Howard Winstone

Paffiwr o Gymru fu'n bencampwr pwysau plu y byd oedd Howard Winstone (15 Ebrill 1939 - 30 Medi 2000).

Ganed Winstone ym Merthyr Tudful. Wedi iddo ennill medal aur yng Ngemau'r Gymanwlad yng Nghaerdydd yn 1958, daeth yn baffiwr pwysau plu proffesiynol. Eddie Thomas oedd ei reolwr. Enillodd bob un o'i 34 gornest gyntaf, gan ddod yn bencampwr Prydain yn 1961, ac wedyn yn bencampwr Ewrop. Methodd yn ei dair ymgais gyntaf i ddod yn bencampwr y byd; cafodd ei guro dair gwaith gan y pencampwr Vicente Saldivar, ond ar y pedwaredd cynnig gorchfygodd Mitsunori Seki o Japan ym mis Mehefin  1968. Collodd ei deitl i Jose Legra mewn gornest ym Mhorthcawl ychydig fisoedd wedyn, a chyhoeddodd ei ymddeoliad.

Enwyd ef fel Personoliaeth Chwaraeon Cymreig y Flwyddyn BBC Cymru yn 1963. Yn 2005, curodd Owen Money, Richard Trevithick, Joseph Parry a'r Arglwyddes Charlotte Guest am y teitl "Dinesydd Mwyaf Merthyr Tudful" mewn pleidlais gyhoeddus.

 Gweler hefyd 
 Pencampwyr bocsio y byd o Gymru
Reaching for the Stars gan Brian Hughes; cyhoeddwyd 2009

Categori:Genedigaethau 1939
Categori:Marwolaethau 2000
Categori:Paffwyr o Gymru
Categori:Pobl o Ferthyr Tudful
Categori:Enillwyr Gwobr Personoliaeth Chwaraeon Cymreig BBC Cymru
Categori:Pobl o Gymru â medal aur yng Ngemau'r Gymanwlad